Diari Oficial de la Generalitat Valenciana


Sumari del DOGV 4984, del 13-04-2005 (2005/3806)

ORDE de 7 d'abril de 2005, de la Conselleria de turisme, per la qual es regulen i convoquen les ajudes destinades a la promoció i difusió d'esdeveniments turístics en els municipis de l'interior de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4984

Data del DOGV
:   13-04-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/3806


Data del document
:   07-04-2005

Organisme emissor
:   Conselleria de Turisme

Tipus de document
:   Ordre

Descriptors 

:   * premi cultural
    * suport econòmic
    * manifestació comercial
    * cultura regional
    * regió turística
    * turisme rural
    * administració local
    * ajuda pública

ORDE de 7 d'abril de 2005, de la Conselleria de turisme, per la qual es regulen i convoquen les ajudes destinades a la promoció i difusió d'esdeveniments turístics en els municipis de l'interior de la Comunitat Valenciana. [2005/A3806]
  
Dins de les noves tendències que es manifesten en el mercat turístic, hi ha un nou segment de demanda que busca en el medi rural un complement al turisme habitual de platja a través de productes molt elaborats, on la tranquil·litat i la preocupació per l'entorn medi ambiental, les activitats en la naturalesa, la cultura, la gastronomia, els costums i el folklore són les motivacions fonamentals per al desplaçament.
  
Una altra tendència cada vegada més important la constituïx l'auge del turisme cultural, basat entre altres aspectes en el descobriment i gaudi dels valors del patrimoni artístic i arquitectònic, així com dels costums, folklore i tradicions del medi rural.
  
Per tot això, al costat dels servicis bàsics d'allotjament i restauració cal oferir al turista tota una gamma de servicis i productes d'oferta complementària de caràcter divers que done compliment a les expectatives dels turistes d'interior.
  
A causa de les característiques naturals i mediambientals de la Comunitat Valenciana i, també, per la llarga història de l'ocupació humana en el nostre territori, hi ha una gran quantitat de recursos de la més variada índole, arquitectònics, naturals, artístics i culturals. Molts d'estos recursos són de naturalesa immaterial. La Comunitat Valenciana atresora un ric patrimoni de festes, costums, tradicions i manifestacions populars de qualsevol tipus que han definit el caràcter i la manera de ser de les gents que l'han habitada al llarg del temps.
  
Moltes d'estes manifestacions tenen un marcat interés turístic. En tant que exponents d'una manera de ser i de viure, el seu coneixement resulta atractiu per a un segment de demanda turística la motivació del qual la constituïx el coneixement, la comprensió i el gaudi de les formes de vida populars. Per a arribar a constituir-se en un recurs turístic d'interés general, cal una difusió i publicitat que faça possible el coneixement per amplis sectors de la població i garantisca així una demanda sostinguda.
  
D'altra banda, un gran nombre d'estes manifestacions populars tenen lloc en els municipis interiors de la nostra Comunitat. Les corporacions locals, a causa de l'escassetat de recursos amb què s'enfronten, són incapaces sovint només per elles d'afrontar les despeses que comporta la seua organització i, especialment, la seua difusió i publicitat fora del seu àmbit local. L'objecte de la present norma és, per tant, establir un marc d'ajudes que facilite el suport necessari per a la realització, per part de les administracions locals, de les actuacions precises per a la posada en valor dels seus recursos turístics de caràcter immaterial.
  
Atés el caràcter plural i integrat de l'activitat turística, s'establixen com a prioritàries aquelles activitats que siguen complementàries amb la resta de l'oferta turística local, i capaces, per tant, de generar sinergies. Un altre criteri a valorar especialment el constituïx la vitalitat demogràfica del municipi i primar aquells l'evolució demogràfica recent dels quals siga negativa.
  
El desplegament de les activitats previstes en la present orde suposa la consecució de diverses finalitats, totes elles relacionades entre si:
  
Contribuïx al manteniment, foment i difusió de les manifestacions culturals populars de la nostra Comunitat.
  
Reduïx l'estacionalitat del producte turístic i configura una oferta amb unes taxes de demanda relativament estables al llarg de l'any.
  
Reduïx la concentració espacial de l'oferta i contribuïx a la descongestió del litoral i a la disminució dels efectes negatius que això comporta:
  
Pretén la millora de l'equilibri territorial i l'estabilitat demogràfica de les comarques interiors, mitjançant la reducció de la diferència en el nivell de desplegament econòmic respecte al litoral.
  
L'objectiu final que es pretén consistix a contribuir a la diversificació de l'oferta turística valenciana mitjançant la definició d'un producte de turisme interior basat en la creació d'una oferta complementària que supose un al·licient per a incrementar el flux turístic cap a les comarques interiors de la Comunitat Valenciana. D'esta manera, el turisme suposarà un factor sostingut de creixement econòmic i d'ocupació en comarques tradicionalment deprimides de l'interior de la Comunitat.
  
En conseqüència, d'acord amb les competències assignades pel Decret 185/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria de Turisme, i segons el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana i la Llei 38/2003, de 17 de novembre, General de Subvencions,
  
ORDENE
  
CAPÍTOL I
  
Règim d'ajudes
  
Article 1. Objecte
  
1. L'objecte de les ajudes consistix en el suport a la realització d'accions i esdeveniments singulars en els municipis interiors de la Comunitat Valenciana que contribuïsquen a la difusió i coneixement de les festes, els costums i les tradicions de la Comunitat i al coneixement d'un producte turístic o la difusió d'una destinació.
  
2. El règim d'ajudes s'aplicarà tal com es determina en els articles següents.
  
Article 2. Línia pressupostària
  
L'import global màxim destinat a atendre les subvencions a què es referix la present resolució serà de 200.000 euros a càrrec de la línia pressupostària T 6401 del capítol IV del programa pressupostari 751.30, Turisme d'Interior.
  
Article 3. Actuacions subvencionables
  
1. Les subvencions objecte d'esta convocatòria tindran com a finalitat atendre les despeses derivades de la realització d'esdeveniments que contribuïsquen a la difusió de les festes, la gastronomia, el patrimoni natural i cultural, els costums i el folklore de la Comunitat Valenciana.
  
En concret seran objecte de subvenció, entre altres, les actuacions següents:
  
a) Realització de fires i mercats
  
b) Celebració de congressos i certàmens
  
c) Organització de premis i concursos
  
d) Qualssevol altres que, segons el parer de la Conselleria de Turisme, contribuïsquen a la consecució de l'objecte descrit amb anterioritat.
  
2. Amb caràcter general, les actuacions objecte de subvenció hauran de contribuir de manera important a la promoció turística d'una destinació o a la difusió i coneixement d'un recurs de caràcter turístic.
  
Article 4. Beneficiaris
  
1. Podran sol·licitar ajudes les entitats locals de l'interior de la Comunitat Valenciana que estiguen compreses en l'article 3 de la Llei 7/1985, de 2 d'abril, Reguladora de les Bases de Règim Local, i complisquen els requisits dels apartats següents.
  
2. A l'efecte d'estes ajudes s'entendran per municipis d'interior de la Comunitat Valenciana els que complisquen els requisits establits en l'article 2, apartat 2 del Decret 253/1994, de 7 de desembre, del Govern Valencià, regulador de l'allotjament turístic rural en l'interior de la Comunitat Valenciana.
  
Article 5. Ajudes
  
1. Es considerarà cost subvencionable el cost de les actuacions que calguen per a l'execució del esdeveniment, específicament les destinades a la difusió, publicitat, propaganda i organització de l'acte. No podran incloure's entre les partides a subvencionar els lloguers de locals, les despeses d'oficina, consums d'energia o altres subministraments, i, en general, tots aquells que no estiguen estrictament vinculats a la realització de l'esdeveniment segons el parer de la Conselleria de Turisme. Tampoc podran incloure's les despeses corresponents a inversions reals, adquisició d'elements d'immobilitzat o en general aquells que tinguen la naturalesa de despeses de capital.
  
Es podrà subcontractar l'activitat objecte de la subvenció fins al 100% d'esta, i en este cas caldrà ajustar-se al que disposa l'article 29 de la Llei 38/2003, de 17 de novembre, General de Subvencions.
  
2. L'import màxim de l'ajuda no podrà superar el 50% del pressupost aprovat de l'actuació. S'establix també una quantia màxima de l'ajuda a percebre, la qual no podrà ultrapassar en qualsevol cas els 15.000 euros.
  
3. Les ajudes que s'establixen en la present orde tindran la consideració de subvenció a fons perdut.
  
4. No serà subvencionable l'IVA satisfet per l'adquisició de béns i servicis i, en general, qualsevol impost pagat pel beneficiari.
  
5. L'import de les subvencions o ajudes que es concedisquen en cap cas no podrà ultrapassar la quantia que, aïlladament o en concurrència amb altres subvencions o ajudes, qualssevol que siga la seua naturalesa, òrgan o administració que les concedisca, superen el cost de l'actuació a realitzar pel beneficiari.
  
CAPÍTOL II
  
Procediment
  
Article 6. Presentació de sol·licituds i documentació
  
1. Els sol·licitants hauran de presentar la documentació següent:
  
a) Instància de sol·licitud en imprés normalitzat, segons model que figura en annex de la present resolució i disponible en www.comunitat-valenciana.com/institucional.
  
b) Poder i/o acreditació de la persona que figura o compareix en representació de l'entitat sol·licitant.
  
c) Certificat expedit per el secretari de l'entitat local, que acredite l'acord adoptat per l'òrgan competent que aprove l'actuació per a la qual se sol·licita subvenció i el seu pressupost, així com el compromís de financiar la part del pressupost no subvencionat.
  
d) Fitxa de manteniment de tercers (dades bancàries) segons model obtingut en el servidor www.comunitat-valenciana.com/institucional.
  
e) Pressupost, detallat per partides, calendari d'execució i memòria descriptiva de l'actuació a realitzar.
  
f) Declaració del sol·licitant de les ajudes que haja sol·licitat o obtingut per al mateix projecte.
  
2. A més de la informació i documentació assenyalada en l'apartat 1, es podrà sol·licitar qualsevol altra que es considere necessària per al millor coneixement i comprensió de l'aplicació de la subvenció.
  
3. Les sol·licituds es presentaran amb anterioritat a l'execució de l'actuació i no podran seleccionar-se actuacions iniciades abans de la presentació de dita sol·licitud. Els sol·licitants podran executar els projectes una vegada presentada la sol·licitud sense necessitat d'esperar que la concessió de l'ajuda es produïsca i sense que això prejutge la decisió que finalment s'hi adopte.
  
4. Les sol·licituds es presentaran preferentment en els registres dels Servicis Territorials de Turisme d'Alacant (c/ Churruca núm. 29, 03162 Alacant) Castelló (pl. Mª Agustina núm. 5, 12864 Castelló de la Plana) i València (pl. Alfons el Magnànim núm. 15-2é, 46168 València), així com en qualssevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. El termini de presentació de sol·licituds finalitzarà el 30 de maig de 2005.
  
6. Quan la sol·licitud no reunisca els requisits establits en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb esta orde resulte exigible, es requerirà l'interessat perquè en el termini de 10 dies esmene la falta o acompanye els documents preceptius, amb indicació que, si així no ho fera, es tindrà per desistit en la petició, prèvia resolució que haurà de ser dictada en els termes previstos en l'article 42 de dita llei.
  
Article 7. Valoració de les sol·licituds i resolució del procediment
  
1. Per a la valoració dels projectes i la concessió o denegació d'ajudes, així com la determinació del percentatge de subvenció, si s'escau, es tindran en compte els criteris següents:
  
a) Grau d'interés turístic de l'actuació plantejada.
  
b) Complementarietat amb la resta de l'oferta turística municipal
  
c) Viabilitat del projecte.
  
d) Situació actual i evolució demogràfica del municipi.
  
2. En el cas d'aquells projectes que obtinguen idèntica valoració, caldrà ajustar-se a l'orde de presentació de la documentació completa per part del sol·licitant.
  
3. La valoració dels projectes es durà a terme per una Comissió presidida pel director general de Turisme d'Interior de la Conselleria de Turisme i integrada per altres quatre membres designats per ell.
  
4. Una vegada valorades les sol·licituds, la comissió de valoració elevarà la proposta de concessió o denegació d'ajudes, així com de la seua quantitat, i si és el cas, de les condicions i obligacions que afecten al desenvolupament del projecte, a la consellera de Turisme, la qual resoldrà sobre la seua concessió.
  
5. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6. Les subvencions concedides seran publicades en el Diari Oficial de la Generalitat Valenciana, amb expressió de la convocatòria, del programa i crèdit pressupostari a què s'imputen, beneficiari, quantitat aconseguida i finalitat o finalitats de la subvenció.
  
7. El termini màxim per a resoldre les sol·licituds que es formulen serà de tres mesos comptats des de la data de finalització del termini de presentació de sol·licituds. Transcorregut el termini sense que s'haja dictat una resolució, s'entendrà desestimada la sol·licitud de concessió d'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
8. Les resolucions a què es referix el paràgraf anterior esgoten la via administrativa i contra les quals es podrà interposar-se recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana, en el termini de dos mesos a comptar del següent al de la notificació de la resolució. Així mateix, d'acord amb el que preveuen els articles 116 i 117 de la Llei 30/1992, podrà interposar-se recurs de reposició davant de la consellera de Turisme, en el termini d'un mes a comptar de l'endemà de la notificació de la resolució.
  
Article 8. Incidències posteriors a la concessió
  
El director general de Turisme d'Interior resoldrà les incidències que es produïsquen amb posterioritat a la resolució de concessió, i en especial els supòsits de:
  
- Modificacions justificades pel beneficiari del projecte inicial, entre elles canvis en les característiques tècniques.
  
- Pròrrogues del termini per a l'aportació de documents acreditatius de l'execució del projecte, als efectes de liquidació d'ajuda.
  
Article 9. Obligacions del beneficiari
  
Són obligacions del beneficiari:
  
a) Acreditar el compliment dels requisits i les condicions que determinen la concessió o gaudi de l'ajuda.
  
b) El sotmetiment a les actuacions de control financer que corresponguen.
  
c) Comunicar a la Conselleria de Turisme, l'obtenció o sol·licitud d'altres ajudes per a la mateixa finalitat procedents d'altres administracions o ens públics o privats.
  
d) La realització de l'activitat per a la qual va ser concedida la subvenció, que serà d'exclusiva responsabilitat de l'entitat. Així mateix seran a càrrec seu els mitjans humans i materials que calguen per al seu compliment.
  
e) Qualssevol altres previstes en l'article 14 de la Llei 38/2003, de 17 de novembre, General de Subvencions.
  
Article 10. Liquidació de les ajudes
  
1. L'actuació objecte de subvenció haurà d'estar finalitzada en la seua totalitat amb anterioritat al 31 de desembre de 2005.
  
2. El lliurament de les subvencions es produirà d'una única vegada, amb justificació prèvia de la despesa corresponent a l'activitat realitzada. A les sol·licituds de cobrament s'acompanyarà la presentació dels corresponents certificats de contracció de la despesa, expedits per l'interventor o secretari de l'entitat local, en els quals conste l'acord de reconeixement de l'obligació per l'òrgan competent, acompanyats de les respectives factures. Per tant, a efectes de justificació es considerarà que la despesa subvencionada ha sigut realitzada encara que les factures no hagen sigut efectivament pagades amb anterioritat a la finalització del període de justificació; serà suficient acreditar que la despesa haja aconseguit la fase O en el pressupost de l'entitat.
  
Així mateix, s'acompanyarà certificat del secretari o interventor acreditatiu del import, procedència i aplicació dels fons propis i, si és el cas, d'altres subvencions o recursos amb què, a més de la subvenció, hagen sigut finançades les actuacions.
  
3. La presentació dels justificants a què fa referència l'apartat anterior s'efectuarà en el termini d'un mes des de la finalització de l'activitat subvencionada, i en tot cas, abans del 15 de gener de 2006.
  
Article 11. Control i inspecció
  
La Conselleria de Turisme vigilarà l'adequada aplicació de les ajudes, i per a això podrà realitzar les inspeccions, comprovacions i demanar tota aquella informació que considere oportuna, sense perjuí d'altres actuacions inspectores o de comprovació que pogueren fer-se a instàncies de la Intervenció General de la Conselleria d'Economia, Hisenda i Ocupació o altres organismes competents.
  
Article 12. Minoració i reintegrament de les subvencions
  
1. L'alteració d'algunes de les característiques no substancials de l'actuació la subvenció de la qual haja sigut aprovada, l'incompliment d'alguna les condicions i els terminis establits en la resolució, la no execució o execució inadequada de part del pressupost aprovat, la insuficient justificació d'alguna de les despeses efectivament realitzades i la concessió amb posterioritat a la presentació de la sol·licitud d'altres ajudes públiques o privades, que en el seu conjunt excedisquen dels límits establits, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització de l'actuació, així com qualsevol altra causa de les previstes en l'article 37 de la Llei 38/2003, de 17 de novembre, General de Subvencions, produirà la incoació de l'expedient corresponent per l'òrgan competent per a la concessió de les ajudes, el qual podrà finalitzar, si s'escau, amb la resolució de la subvenció concedida i l'obligació de reintegrar les ajudes percebudes i els interessos de demora des del moment de pagament d'esta. En la tramitació del procediment es garantirà, en tot cas, el dret de l'interessat a l'audiència.
  
DISPOSICIÓ ADDICIONAL
  
Les actuacions que siguen objecte de subvenció hauran de reflectir, en totes les accions que s'adopten per a la seua difusió i promoció, que l'actuació ha sigut finançada parcialment per la Conselleria de Turisme, d'acord amb el text i característiques establides per esta.
  
DISPOSICIONS FINALS
  
Primera
  
El director general d'Interior de la Conselleria de Turisme queda facultat per a dictar les disposicions i adoptar les mesures que considere oportunes per al desplegament i aplicació del que disposa la present resolució.
  
Segona
  
La present orde vigirà l'endemà de la seua publicació en el Diari Oficial de la Generalitat Valenciana.
  
Contra la present resolució, que posa fina la via administrativa, podrà interposar-se recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana, dins del termini de dos mesos comptats des de l'endemà de la seua publicació i, potestativament, podrà interposar-se recurs de reposició, en el termini d'un mes, a comptar de l'endemà de la seua publicació, tot això de conformitat amb el que establixen els articles 107, 109, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en els articles 10, 14 i 46 de la Llei 29/1998, 13 de juliol, Reguladora de la Jurisdicció Contenciosa Administrativa.
  
València, 7 d'abril de 2005
  
La consellera de Turisme,
  
Mª MILAGROSA MARTÍNEZ NAVARRO